钦定古今图书集成/明伦汇编/官常典/第634卷 > 张华原
## 钦定古今图书集成/明伦汇编/官常典/第634卷 > 张华原

按《北齐书循吏传》：“华原，字国满，代郡人也。少明敏有
器度。高祖开骠骑府，引为法曹参军，迁大丞相府属，
仍侍左右。从于信都，深为高祖所亲待。高祖每号令
三军，常令宣谕意旨。周文帝始据雍州也，高祖犹欲
以逆顺晓之，使华原入关说焉。周文嘉其亮正，乃使
东还。高祖以华原久而不返，每叹惜之。及闻其来，喜”
见于色。累迁为兖州刺史，人怀感附，寇盗寝息。州狱
先有囚千馀人，华原皆决遣。至年暮，唯有重罪者数
十人，华原亦遣归家申贺，依期至狱。先是，州境数有
猛兽为暴，自华原临州，忽有六驳食之，咸以化感所
致。后卒官，州人大小，莫不号慕。